Zagreb, 27. travnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marka Ćosića,** **zamjenika općinskog načelnika Općine Slavonski Šamac,** za davanjem mišljenja Povjerenstva, na 8. sjednici, održanoj 27. travnja 2018.g., daje sljedeće:

**MIŠLJENJE**

**S obzirom da iz dostupnih podataka i dokumentacije proizlazi da dužnosnik Marko Ćosić,** **zamjenik općinskog načelnika Općine Slavonski Šamac, nije sudjelovao niti u jednoj fazi provedbe projekta „Zaželi posao –prihvati izazov!“ koji se financira sredstvima Europskog socijalnog fonda, dužnosnikova majka, nakon provedenog postupka prijema u radni odnos po objavljenom javnom natječaju i usmenom intervjuu, može stupiti u radni odnos na određeno vrijeme na temelju sklopljenog ugovora o radu s istom Općinom, na radno mjesto djelatnica za pomoć u kući, jer nije utvrđeno da bi dužnosnik u obnašanju navedene dužnosti u konkretnoj situaciji postupao suprotno odredbama članka 5. i članka 7. stavka 1. podstavka c) ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Marko Ćosić, zamjenik općinskog načelnika Općine Slavonski Šamac. U knjigama ulazne pošte zahtjev je zaprimljen pod poslovnim brojem 711-U-718-M-32/18-01-3 dana 26. veljače 2018.g., povodom kojeg se vodi predmet broj M-32/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je dužnosnik Marko Ćosić povodom obnašanja dužnosti zamjenika općinskog načelnika Općine Slavonski Šamac obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem dužnosnik navodi da volonterski, bez zasnovanog radnog odnosa, i bez primanja naknade obnaša dužnost zamjenika općinskog načelnika Općine Slavonski Šamac te da obavlja poslove sukladno uputi općinskog načelnika prema ukazanoj potrebi. Dužnosnik navodi da je 14. veljače 2018.g. raspisan natječaj za projekt „Zaželi“ na koji se prijavila dužnosnikova majka, kao žena iz ugrožene skupine žena starijih od 50 godina te traži mišljenje Povjerenstva smije li njegova majka stupiti u radni odnos, uz napomenu da se izuzeo od postupanja u navedenom projektu.

Na zahtjev Povjerenstva od 12. ožujka 2018.g. te požurnicu od 3. travnja 2018.g. da se Općina Slavonski Šamac očituje provodi li Općina projekt zapošljavanja žena „Zaželi“, ako da što je cilj navedenog projekta, tko je osigurao financijska sredstva za njegovu provedbu i kolika je ukupna vrijednost sredstava, na koju vrstu poslova se odnosi isti projekt te na koji se način obavlja zapošljavanje žena odnosno je li njihov poslodavac Općina Slavonski Šamac, druga fizička ili pravna osoba ili se radi o samozapošljavanju žena temeljem osiguranih sredstava kao i da se očituje je li i kada je raspisan natječaj za provedbu projekta, koliko je prijava zaprimljeno i tko će i na temelju kojih kriterija odlučiti o zapošljavanju žena zajedno s dostavom dokumentacije, Općina Slavonski Šamac dostavila je svoje očitovanje na navedene okolnosti dopisom od 11. travnja 2018.g., klasa: 008-01/18-01/04, urbroj: 2178/09-04-01-18-3

U očitovanju se navodi da su Ministarstvo rada i mirovinskog sustava, Hrvatski zavod za zapošljavanje, Ured za financiranje i ugovaranje projekata Europske unije iz Zagreba, kao Posredničko tijelo razine 2, s jedne strane, te Općina Slavonski Šamac, s druge strane, dana 1. prosinca 2017.g. potpisali Ugovor o dodjeli bespovratnih sredstava iz Europskog socijalnog fonda, kodni broj UP.02.1.1.05.0050 za projekt ZAŽELI POSAO – PRIHVATI IZAZOV!, pri čemu razdoblje provedbe projekta traje 28 mjeseci, a ukupna vrijednost iznosi 2.586.593,52 kn. Navodi se da je cilj tog projekta zapošljavanje žena pripadnica ranjivih skupina koje će kroz pružanje pomoći i podrške krajnjim korisnicima te kroz edukaciju osnažiti svoje kapacitete i radni potencijal te povećati šanse za zapošljavanje na tržištu rada uz istodobno povećanje socijalne uključenosti i kvalitete života starijih osoba i osoba u nepovoljnom položaju.

Nadalje se iznosi da su očekivani rezultati projekta zapošljavanje 12 žena pripadnica ciljane skupine u programu pružanja usluga pomoći i podrške starijim osobama i osobama u nepovoljnom položaju na području Općine Slavonski Šamac, 7 žena će proći kroz edukaciju za jačanje kapaciteta i kompetencija za bolji položaj na tržištu rada te će 50 krajnjih korisnika starijih osoba i osoba u nepovoljnom položaju koristiti usluge navedenog programa (svakodnevni kućanski poslovi, druženje i sl.). Također se navodi da se radi o 12 nezaposlenih žena pripadnica ciljne skupine koje nemaju dovoljno znanja i kapaciteta za tržište rada, zbog čega su nezainteresirane i demotivirane za potragu za poslom i zatvorene u sebe, a kroz njihovo zapošljavanje osigurava im se financijska neovisnost i radno iskustvo te će kroz edukacije steći nove kompetencije i postati konkurentnije na tržištu.

U očitovanju se navodi da je općinski načelnik Općine Slavonski Šamac dana 29. prosinca 2017.g. objavio oglas za prijem u radni odnos na određeno vrijeme za radno mjesto 1- voditelj projekta „Zaželi posao – prihvati izazov!“, 1 izvršitelj/ica (m/ž) te projektni asistent projekta „Zaželi posao – prihvati izazov!“, 1 izvršitelj/ica (m/ž) kao i da je imenovao Povjerenstvo za provođenje oglasa za prijem u radni odnos na određeno vrijeme. Ističe se da su zaprimljene tri prijave za voditelja projekta i 1 prijava za projektnog asistenta, a za odabir je provedena provjera znanja i sposobnosti putem pisanog testiranja i intervjua te su potom odabrane voditeljica projekta i projektni asistent.

Napominje se da je 14. veljače 2018.g. raspisan Javni poziv za zapošljavanje žena u sklopu provedbe projekta „Zaželi posao – prihvati izazov!“ te je isti objavljen na internetskoj stranici Općine Slavonski Šamac i na stranicama Hrvatskog zavoda za zapošljavanje, Područni ured slavonski Brod s rokom podnošenja prijava 21. veljače 2018.g. Zaprimljeno je 20 prijava za posao te je općinski načelnik Općine Slavonski Šamac nakon provedenih intervjua donio odluku o odabiru kandidatkinja, a ista je odluka dostavljena Hrvatskom zavodu za zapošljavanje, Područni ured Slavonski Brod. Navedeno državno tijelo je 2. ožujka 2018.g. dostavilo potvrdu liste odabranih kandidatkinja, nakon čega je 5. ožujka 2018.g. upućen poziv odabranim kandidatkinjama na potpisivanje ugovora o radu za provedbu predmetnog projekta. Dana 7. ožujka 2018.g u prostorijama Društvenog doma u Kruševici, u vlasništvu Općine Slavonski Šamac, organizirano je svečano potpisivanje ugovora o radu s odabranim kandidatkinjama te su navedene započele s radom 8. ožujka 2018.g.

Očitovanju prileži Javni poziv za zapošljavanje žene u sklopu provedbe projekta „Zaželi posao – prihvati izazov“ objavljen na internetskim stranicama Općine Slavonski Šamac s ciljem provedbe projekta zapošljavanje žena pripadnica ranjivih skupina koje će kroz pružanje pomoći i podrške krajnjim korisnicima te kroz edukaciju osnažiti svoje kapacitete, radni potencijal i zapošljivost te povećati socijalnu uključenost i kvalitetu života starijih osoba. Navedena ciljana skupina su nezaposlene žene prijavljene u evidenciji nezaposlenih Hrvatskog zavod za zapošljavanje neovisno o duljini prijave u evidenciji, s najviše završenim srednjoškolskim obrazovanjem, s naglaskom na žene starije od 50 godina, žene koje su žrtve obiteljskog nasilja i žene s invaliditetom s opisom poslova pomoć u dostavi namirnica, pomoć u održavanju čistoće domova krajnjih korisnika, briga o higijeni, pomoć u socijalnoj integraciji, pomoć u ostvarivanju prava (dostava lijekova, plaćanje računa), pružanje podrške krajnjim korisnicima kroz razgovore i druženje i dr. U tekstu Javnog poziva navodi se da će se s kandidatima prijavljenima na javni poziv koji su podnijeli pravodobnu i potpunu prijavu te ispunjavaju formalne uvjete natječaja općinski načelnik provesti razgovor (intervju), na radno mjesto djelatnica za pomoć u kući, 12 traženih radnica, na puno radno vrijeme s rokom prijave do 21. veljače 2018.g. Navedeni Javni poziv potpisao je dužnosnik Branislav Milinović, općinski načelnik Općine Slavonski Šamac, a priložen je i ispis s internetske stranice Hrvatskog zavoda za zapošljavanje, Područni ured Slavonski Brod koji sadrži podatke o javnom natječaju za navedeno radno mjesto.

Očitovanju prileže prijava 20 podnositeljica, iz kojih proizlazi da je jedna od prijavljenih kandidata majka dužnosnika Marka Ćosića, zamjenika općinskog načelnika.

Dopisom Općine Slavonski Šamac od 23. veljače 2018.g. koji je potpisao dužnosnik Branislav Milinović, općinski načelnik Općine Slavonski Šamac pozvane su sve navedene prijaviteljice pristupiti na intervju za posao djelatnice u kući dana 26. veljače 2018.g. u prostorijama Općine te je općinski načelnik Općine Slavonski Šamac donio odluku o odabiru kandidatkinja 26. veljače 2018.g. kojom se na temelju objavljenog javnog poziva i provedenog intervjua utvrđuje da se za prijem u radni odnos u istom projektu odabire 12 kandidatkinja koje ispunjavaju uvjete natječaja, među kojima je i majka dužnosnika Marka Ćosića. Hrvatski zavod za zapošljavanje, Područni ured Slavonski Brod dopisom od 2. ožujka 2018.g. potvrdio je pripadnost ciljanoj skupini odabranih kandidatkinja. Potom su sve odabrane kandidatkinje 7. ožujka 2018.g., kao radnice, sklopile s Općinom Slavonski Šamac, kao poslodavcem, zastupanom po općinskom načelniku Branislavom Milinovićem, ugovor o radu na određeno vrijeme na razdoblje od 23 mjeseca zbog obavljanja poslova u sklopu projekta „Zaželi posao – prihvati izazov“ na temelju ugovora o dodjeli bespovratnih sredstava programa „Zaželi – program samozapošljavanja žena“ u okviru Europskog socijalnog fonda, Operativni program „Učinkoviti ljudski potencijali 2014. – 2020.“, kod broj UP.02.1.1.05.0050. Radnice su se obvezale obavljati poslove prema vrsti poslova iz objavljenog javnog natječaja u trajanju od 40 radnih sati tjedno.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana

Člankom 7. stavkom 1. podstavkom c) ZSSI-a koji propisuje zabranjena djelovanja dužnosnicama je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 2. ZSSI-a propisano je da je član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Iz očitovanja i dokumentacije utvrđeno je da je Općina Slavonski Šamac sklopila ugovor o dodjeli bespovratnih sredstava iz sredstava Europskog socijalnog fonda s Ministarstvom rada i mirovinskog sustava, Hrvatskim zavodom za zapošljavanje te Uredom za financiranje i ugovaranje projekata Europske unije dana 1. prosinca 2017.g. u sklopu provedbe projekta ZAŽELI POSAO – PRIHVATI IZAZOV!, ukupne vrijednosti 2.586.593,52 kn s ciljem provedbe projekta zapošljavanja nezaposlenih žena kao ciljane skupine, u pravilu starijih od 50 godina, koje se nalaze u nepovoljnom položaju na tržištu rada, koje će na taj način steći znanja na temelju kojih će biti konkurentnije na tržištu rada, a što će imati za posljedicu jačanje socijalne uključenosti i povećanje skrbi o starijim osobama te osobama koje se ne mogu brinuti same o sebi sa područja navedene Općine.

Općinski načelnik Općine Slavonski Šamac donio je na temelju sklopljenog ugovora, a u svrhu provedbe navedenog projekta, odluku o raspisivanju javnog natječaja, zatim je po zaprimanju prijava podnositeljica održao usmeni intervju nakon pisanog poziva istima da pristupe u službene prostorije Općine te je donio odluku o odabiru 12 od ukupno 20 kandidatkinja, među kojima je i majka njegova zamjenika Marka Ćosića. Nakon potvrde od strane nadležne službe Hrvatskog zavoda za zapošljavanje Općina Slavonski Šamac kao poslodavac sklopila je ugovore o radu sa svih 12 odabranih kandidatkinja, koje je ugovore potpisao općinski načelnik.

U konkretnome slučaju ne radi se o sredstvima Općine Slavonski Šamac kojima se financira provedba navedenog projekta, već o sredstvima Europske unije dodijeljenima Općini u njegovoj provedbi, a Općina na temelju dobivenih bespovratnih sredstava provodi postupak odabira osoba iz ciljane skupine s kojima će zasnovati radni odnos. Samo po sebi nije zapreka za zasnivanje radnog odnosa člana obitelji dužnosnika u tijelu javne vlasti okolnost da dužnosnik obnašanja dužnost u istom tijelu javne vlasti, a fizička osoba koja uslijed navedene okolnosti da član njezine obitelji obnaša javnu dužnost ne smije biti stavljena u nejednak položaj u odnosu na opstale zainteresirane osobe u pogledu ostvarivanja svojih ustavnih i zakonskih prava na odabir zaposlenja te na pristup službi jedince lokalne samouprave, sukladno svojim sposobnostima, interesima i kvalifikacijama.

Međutim, u takvim okolnostima kada majka jednog od dužnosnika stupa u radni odnos s tijelom javne vlasti u kojem dužnosnik obnaša dužnost može se stvoriti vanjski dojam da je dužnosnik iskoristio obnašanje javne dužnosti kako bi postigao osobnu korist za člana obitelji dužnosnika iz članka 4. stavka 2. ZSSI-a koji se smatra povezanom osobom dužnosnika iz članka 4. stavka 5. ZSSI-a. Stoga se dužnosnik za vrijeme obnašanja navedene dužnosti treba suzdržati od aktivnosti u situacijama kada se može postići korist za člana obitelji i druge s njim povezne osobe te je u opisanoj konfliktnoj situaciji dužan deklarirati navedenu okolnost općinskom načelniku Općine Slavonski Šamac, poduzeti sve radnje zaštite javnog interesa i osobnog integriteta te obustaviti svaku započetu radnju i izuzeti se od bilo kojeg budućeg postupanja.

Obzirom da iz dokumentacije proizlazi kako dužnosnik Marko Ćosić u obnašanju dužnosti zamjenika općinskog načelnika Općine Slavonski Šamac nije poduzeo niti jednu radnju u postupku u kojem je kao zainteresirana osoba sudjelovala njegova majka, a koji je okončan zasnivanjem radnog odnosa dužnosnikove majke s Općinom Slavonski Šamac, nije u suprotnosti s odredbama ZSSI-a da dužnosnikova majka stupi u radni odnos s navedenom Općinom, a ukoliko bi se povodom obnašanja dužnosti zamjenika općinskog načelnika našao u situaciji odlučivanja o pravima, obvezama i pravnim interesima svoje majka u pogledu izvršavanja sklopljenog ugovora u provedbu navedenog projekta, također je dužan izuzeti se od bilo kakvog postupanja.

Iako Povjerenstvo ne raspolaže s podacima je li dužnosnik deklarirao ovu situaciju općinskom načelniku, Općinskom vijeću ili javnosti, što bi svakako bilo uputno, iz njegovog cjelokupnog postupanja (izuzeo se od provedbe projekta) ne može se izvesti zaključak da je dužnosnik postupao suprotno načelima obnašanja javnih dužnosti, uz opasku da se osim izuzimanja, i deklariranjem otklanja i najmanja sumnja u zakonitost postupka.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosniku, elektronička dostava
2. Objava na internetskoj stranici Povjerenstva
3. Pismohrana